Bizarna najava da će Hrvatska akademija znanosti i umjetnosti u dijaspori (HAZUD) na rodnu kuću ustaškog zločinca Jure Francetića u Otočcu postaviti spomen-ploču s natpisom “za dom spremni” izazvala je pravu buru u javnosti.

Najavu je za Večernji list komentirao i nezavisni saborski zastupnik Zlatko Hasanbegović, za kojega je to jedna obična provokacija i djelo, kako kaže, neodgovornih osoba.

– Riječ je o političkom ekshibicionizmu koji ima ulogu korisne budale neojugoslavenskih i neokomunističkih krugova čija je glavna teza da svaki pokušaj prekida s jugoslavenskim komunističkim nasljeđem predstavlja obnovu takozvanog fašizma i ustaštva – poručio je Hasanbegović. Sve što o spornom događaju zna čuo je iz medija i još uvijek mu, kaže, nije jasno je li riječ o šali ili će se postavljanje ploče doista i dogoditi. U tom činu ne vidi ništa drugo nego skretanje pozornosti s postignuća građanskog aktivizma koji je trajao, kaže, punih 25 godina, a to je da se makne ime maršala Tita iz Zagreba.

– To je veliko postignuće. Ovo što se sada događa s Jurom Francetićem samo je argument onima koji 70 godina svaku kritiku jugoslavenskog komunizma žele prikazati kao fašizam ili kao obnovu ustaštva – kaže Hasanbegović. Skupina koja to radi, dodaje, nema nikakve veze s Jurom Francetićem niti vidi ikakve potrebe da se u ovom trenutku pojavljuju njegovi samozvani nasljednici.

– Ni Jure Francetića ni bilo kojeg političkog pokreta iz povijesti hrvatske države – kaže Hasanbegović.

Ploča bi navodno trebala biti otkrivena u subotu 1. srpnja, na rodnoj kući Jure Francetića.